《颍河夜泛》
宋代·毕仲游

提携俯清流，自适固閒燕。深行岂不好，路远怯萦转。

撑舟上孤渚，星月灿水面。目力不自收，随波起花眩。

谁家种禾黍，绿色压秋甸。树密云更深，云昏山不见。

杯盘任狼籍，起坐有馀恋。幸偶东山儒，况逢京国彦。

何人发高咏，满坐清风遍。顾我童子吟，奚能愧雕篆。

作者简介：毕仲游，郑州管城（今河南郑州）人。宋宰相毕士安曾孙。初以父荫补宗正寺太庙斋郎，熙宁三年与兄毕仲衍同举进士。后又任集贤校理，权太常博士等。其历仕神宗、哲宗、徽宗三朝，为官机敏干练、清廉独慎，颇有吏才。但因受党争牵连，仕途不坦，坎坷一生。与司马光、苏轼等多有交游，工于诗文，其文章精丽、雄伟博辩，议论时政切中时弊。著有《西台集》五十卷，已佚，清四库馆臣据《永乐大典》辑为二十卷。